Document ID: 32002R2195

Eiropas Parlamenta un Padomes Regula (EK) Nr. 2195/2002
(2002. gada 5. novembris)
par kopēju publiskā iepirkuma vārdnīcu (CPV)
(Teksts attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 47. panta 2. punktu, kā arī 55. un 95. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
ņemot vērā Reģionu komitejas atzinumu [3],
saskaņā ar Līguma 251. pantā minēto procedūru [4],
tā kā:
(1) Dažādu klasifikāciju izmantošana kaitē publiskā iepirkuma procedūras atklātumam un pārredzamībai Eiropā. Tās ietekme uz paziņojumu kvalitāti un šo paziņojumu publicēšanai vajadzīgais laiks faktiski ierobežo publiskā iepirkuma līgumu pieejamību uzņēmējiem.
(2) Ieteikumā 96/527/EK [5] Komisija aicināja publiskā iepirkuma piešķīrējus izmantot kopēju publiskā iepirkuma vārdnīcu (CPV), kas izstrādāta, pamatojoties uz konkrētām pašreizējām klasifikācijām, lai līgumslēdzēji, aprakstot līgumu priekšmetus, pielāgotos publisko iepirkumu nozares konkrētajām īpatnībām.
(3) Izmantojot vienotu publiskā iepirkuma klasifikācijas sistēmu, jāstandartizē norādes, ko līgumslēdzējas iestādes un līgumslēdzēji izmanto, lai aprakstītu līguma priekšmetu.
(4) Lai pārvarētu valodas barjeras Kopienas līmenī, dalībvalstīm ir vajadzīga vienota atsauču sistēma, kurā izmantots vienots preču apraksts Kopienas oficiālajās valodās un vienots burtu un ciparu kods.
(5) Tādēļ ar šo regulu pārskatītā CPV redakcija jāpieņem kā vienota klasifikācijas sistēma publiskā iepirkuma jomā, uz kuras ieviešanu attiecas direktīvas par publiskā iepirkuma līgumu piešķiršanas procedūru saskaņošanu.
(6) Jāizstrādā arī skaidrojošas tabulas, kurās norādīta CPV un EEK statistiskās preču klasifikācijas pēc saimniecības nozarēm (CPA), ANO Galveno ražojumu pagaidu klasifikācijas (CPC Prov.), vispārējās saimniecību nozaru klasifikācijas Eiropas Kopienās (NACE 1. pārsk. red.) un kombinētās nomenklatūras (KN) savstarpējā atbilstība.
(7) CPV struktūra un kodi varētu būt jāpielāgo vai jāgroza, ņemot vērā tirgu un lietotāju vajadzību attīstību; tādēļ jānosaka piemērota pārskatīšanas procedūra.
(8) Šīs regulas īstenošanai vajadzīgie pasākumi jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto izpildes pilnvaru īstenošanas kārtību [6].
(9) Tā kā dalībvalstis nevar pietiekami nodrošināt ierosinātās rīcības mērķa, proti, valsts iepirkuma līgumu klasifikācijas sistēmas izveidi, un tāpēc, ņemot vērā minētās rīcības mērogu un sekas, šis mērķis ir labāk sasniedzams Kopienas līmenī, Kopiena var noteikt pasākumus saskaņā ar subsidiaritātes principu, kas izklāstīts Līguma 5. pantā; saskaņā ar minētajā pantā noteikto proporcionalitātes principu, šī regula nepārsniedz minētā mērķa sasniegšanai vajadzīgos pasākumus.
(10) Publiskā iepirkuma līgumu klasifikācijas sistēmas izveidei nav nepieciešama pārņemšana dalībvalstīs, tāpēc ir izvēlēta regula, nevis direktīva.
(11) Lai iepazīstinātu lietotājus ar vienotu klasifikācijas sistēmu, kas turpmāk būs obligāta, šīs CPV Regulas īstenošana notiks pēc pielāgošanās perioda,
IR PIEŅĒMUŠI ŠO REGULU.
1. pants
1. Ar šo izveido publiskajiem iepirkumiem piemērojamu vienotu klasifikācijas sistēmu, tā saukto "Kopējo publiskā iepirkuma vārdnīcu" vai "CPV".
2. CPV teksts ir pievienots I pielikumā.
3. Skaidrojošās tabulas, kurās norādīta CPV un EEK statistiskās preču klasifikācijas pēc saimniecības nozarēm (CPA), ANO Galveno ražojumu pagaidu klasifikācijas (CPC Prov.), vispārējās saimniecību nozaru klasifikācijas Eiropas Kopienās (NACE 1. pārsk. red.) un kombinētās nomenklatūras (KN) savstarpējā atbilstība, ir ietvertas attiecīgi II, III, IV un V pielikumā.
2. pants
Pasākumus, kas vajadzīgi CPV pārskatīšanai, Komisija nosaka saskaņā ar 3. panta 2. punktā minēto procedūru.
3. pants
1. Komisijai palīdz Publiskā iepirkuma līgumu padomdevēja komiteja (še turpmāk - "komiteja"), kas izveidota ar Padomes Lēmuma 71/306/EEK [7] 1. pantu.
2. Ja ir norāde uz šo punktu, tad piemēro Lēmuma 1999/468/EK 3. un 7. pantu, ņemot vērā minētā lēmuma 8. panta noteikumus.
3. Komiteja pieņem savu reglamentu.
4. pants
Šī regula stājas spēkā 2003. gada 16. decembrī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 5. novembrī

Labels: 19
10
7
3
12
15